સામાન્ય રીતે કોર્પોરેશનમાં નીચલી કમિટીની બેઠકમાં ચા-પાણી અને નાસ્તા સિવાય કશું હોતું નથી, કેમ કે નીચલી કમિટીની બેઠકમાં તંત્ર દ્વારા મુકાતા એજન્ડા પરની દરખાસ્તો પર અગાઉથી ‘ઉપર’ના આદેશ મુજબ નિર્ણય લઇ લેવાય છે. વિપક્ષ કોંગ્રેસના એક પણ સભ્ય એક પણ કમિટીમાં ન હોઇ ખુદ શાસક ભાજપના સભ્યોને જ ‘ઝીરો અવર’ દરમ્યાન વિપક્ષની ભૂમિકા ભજવવી પડે છે. અલબત્ત, ગત શુક્રવારની સાંજે રિક્રિએશનલ કમિટીના સભ્યો ફક્ત પાંચ મિનિટ માટે મળેલી બેઠકથી દુઃખી દુઃખી થઇ ગયા હતા. ચોમાસાના સંદર્ભમાં તંત્રની તૈયારી અંગે જાણવાની કેટલાક સભ્યની ઇચ્છા હતી, પરંતુ ટોચના એક હોદ્દેદારે ‘ઉતાવળે’ બોલાવાયેલી એક બેઠકમાં કમિટીના ચેરમેન, ડેપ્યુટી ચેરમેનને પણ હાજર રહેવાનું હતું એટલે એજન્ડા પરની દરખાસ્તોને બાકી રાખીને બેઠકનું અચ્યુતમ્ કેશવમ્ કરી નખાયું !